Opnað hefur verið fyrir umsóknir um sumarstörf fyrir átján ára og eldri hjá Kópavogsbæ , þá sem fæddir eru 1999 eða fyrr . Sú breyting er gerð frá fyrri árum að ekki er krafist þess að umsækjendur um sumarstörf hafi lögheimili í Kópavogsbæ . Kópavogsbúar hafa þó forgang til ráðningar , að uppfylltum þeim skilyrðum sem koma fram í auglýsingu . Tekið verður við umsóknum til 26. mars og er stefnt að því að öllum umsækjendum verði svarað í apríl . Störfin eru af margvíslegum toga og er sótt um þau rafrænt í gegnum vef Kópavogsbæjar . Um helmingur starfanna eru verkamannastörf við þjónustumiðstöð og íþróttavelli bæjarins en einnig eru ráðnir fjölmargir stjórnendur svosem garðstjórar og flokkstjórar í Vinnuskóla og Skólagarða og á ýmsum sumarnámskeiðum svo eitthvað sé nefnt . Í fyrra voru um 450 manns ráðnir í sumarstarf hjá bænum . Allir 14 - 17 ára unglingar , fæddir 2000 - 2003 , sem eftir því óska , fá sumarvinnu í Vinnuskóla Kópavogs . Áætlanir gera ráð fyrir að ríflega 900 unglingar komi þar til vinnu í sumar . Opnað verður fyrir umsóknir í Vinnuskólann í apríl .